Wada hu hakey ni Pharisee ni ap-apuddan Jews e hi Nikodemus ngadan tu.
Nehileng ey limmaw di kad-an Jesus et kantun hi-gatuy “Apu,
inamta mi e hi-gam etan mittuduh ni intu-dak Apu Dios,
tep eleg han-ipahding ni tuu etan ida muka pehpehding,
hedin eleg baddangin Apu Dios.”
Kan Jesus ni hi-gatuy “E-helen kun hi-gam e makulug ni eleg mabalin ni meilla-kam hu tuud nan-ap-apuan Apu Dios hedin eleg meippidwan mei-ungnga.”
Kan Nikodemus ey “Inna-nun an mei-ungnga mewan hu tuu hedin nehiken law?
Kaw mambangngad di egeh inetu et han mewan maukat?”
Kan Jesus ey “Dengel muwak tep makulug ni mahapul ni ya danum et ya Ispirituh Apu Dios hu mengippidwan kei-ungngaan ni tuu et han maila-kam di nan-ap-apuan Apu Dios.
Ya in-ungngan tuu ey elaw ni tuun ebuh hu wadan hi-gatu.
Nem ya etan tuun meippidwan mei-ungnga et mawedan hi-gatu hu Ispirituh Apu Dios ey heni law daman elaw Apu Dios hu elaw tu.
Et humman hu,
entan katngan nanghelan kun mahapul ni meippidwan mei-ungnga hu tuu.
Ya tuun meippidwan mei-ungnga et mawedan hi-gada hu Ispirituh Apu Dios ey kamei-ellig etan di dibdib.
Inamta tayu e ya dibdib ey kamegibbek niya linggeman hu tuka pellawwi.
Tayu kadedngela bungug tu,
nem eleg tayu amta tuka kelpui niya tuka lawwi tep eleg meang-ang.
Henin nunman etan tuun wadan hi-gatu hu Ispirituh Apu Dios,
e eleg tayu han-awat hu kapehding ni Ispirituh Apu Dios ni hi-gatu,
nem ka-ang-ang e nehullulan hu elaw tu et kayyaggud law.”
Kan Nikodemus ey “Kele inna-nu tu makkaw huyyan inhel mu?”
Kan Jesus ey “Kele hi-gam hu kametbal ni mittuduh ni elaw tayun Jews ey eleg mu amta huyya?
Dengel mu eya e-helen ku,
tep makulug hu mika e-e-hela,
tep inamta mi niya inang-ang mi,
nem eleg yu kulluga.
Inhel kun hi-gayun emin hu meippanggep ni kamekapkapyad puyek,
nem eleg yu kulluga et nema-ma ngun eleg yun hekey kulluga hedin ya kamekapkapyad kabunyan di kad-an Apu Dios hu e-helen kun hi-gayu.
Endi edum ni limmaw ni an nenang-ang alin kabunyan,
ebuhhak e Pengulwan ni emin ni tuu,
tep yadman ali nalpuan ku.
Hi Moses eman ni wadaddad eleg mebebleyan ey inla tu etan giniling et kapyaen tun heni uleg et ipelat tu et itu-bek tu,
et humman hu sinengaw idan kinlat ni uleg et eleg ida matey.
Hanniman daman hi-gak e Pengulwan ni emin ni tuu e meippettakkak ali damad keyew
et emin hu mengullug ni hi-gak ey wada biyag tun endi pappeg tu.
Hi Apu Dios ey nakappinhed daitsun tuud puyek et humman gaputun eleg tu kawwanan etan binugtung ni U-ungnga tu et itu-dak tu eyad puyek ma-lat emin ida mengullug ni hi-gatu ey meidwatan idan biyag ni endi pappeg tu et eleg ida lumaw di nandaul.
Eleg itu-dak Apu Dios hu U-ungnga tud puyek ni an manhuwet ni tuun mekastigu,
nem intu-dak tun an menellaknib ni tuu.
Et ya etan tuun mengullug ni hi-gatu ey eleg ali kastiguen Apu Dios,
nem ya etan tuun eleg mengullug ni hi-gatu ey mekastigu tep ya eleg tu pangulugan ni U-ungngan Apu Dios.
Humman ni dilag ey immali eyad puyek ni memnang ni nemnem ni tuu,
nem eleg da pinhed ni issiked hu lawah ni daka pehpehding,
et humman hu mekastigudda.
Yadda etan tuun ya lawah daka pehpehding ey eleg da pinhed ni mebnangan ida tep meamta hu lawah ni daka pehpehding.
Nem yadda etan tuun ya kayyaggud hu daka pehpehding ey pinpinhed dan um-alid kad-an ni dilag ma-lat meang-ang e indawtan Apu Dios idan kabaelan dan mengippahding ni kayyaggud.”